Rutine for ukjent planet

Rutine for ukjent planet er et norsk enkeltstående science fiction-hørespill som gikk på NRK Radio i 1978. Stykket handler om stjerneskipet Marco Polo som sendes ut i verdensrommet for å finne et annet stjerneskip som ble sendt mot en ukjent planet for 300 år siden. Manuset er skrevet av Jon Bing og Tor Åge Bringsværd. Hørespillet ble etterfulgt av Rutine for Nemesis (også i 1978).

Stykket ble første gang sendt 29. april 1978. 

 Historien 
Stjerneskipet Marco Polo  (med besetningen Gaia, Akeron og Jason) blir sendt for å undersøke hvor det ble av stjerneskipet Vasco Da Gama som forsvant i planetsystemet NGC 1099 flere hundre år tidligere. Det siste budskapet som ble mottatt fra skipets sentrale datamaskin var: «Mannskapet borte, årsaken ukjent». Marco Polo lander på planeten NGC 1099/4 og oppdager at planeten er bebodd. Skapningene der er humanoide, men mye høyere og blekere enn mennesker på jorden. 

Besetningen finner etter en stund skipet Vasco Da Gama og greier å få liv i datamaskinen ombord. Det viser seg imidlertid at den er blitt mer eller mindre «senil» og den kan ikke fortelle dem noe de ikke vet fra før av. Besetningen døper planeten «Cathay» og lærer snart å snakke med «cathayerne». 

Det viser seg snart at disse, til tross for sitt menneskelignende utseende, har en kultur som skiller seg sterkt fra det besetningen oppfatter som typisk menneskelig. De har for eksempel ingen klare skiller mellom fortid og fremtid. De skifter navn etter omstendighetene og vil helst si alt i presens. Når en cathayer vil snakke om en som er død sier han for eksempel: «En jeg husker / en som ikke er her». Når Gaia snakker med en innfødt og spør hva han heter så svarer han: «Jeg heter jeg, Gaia, her». Hvis for eksempel Akeron slutter seg til samtalen vil han svare at han heter «Jeg, Gaia, Akeron her». Som cathayeren sier: «Hvordan kan du hete det samme hele livet? Da er du som en hummer som aldri skifter skall. Hummeren skifter skall». 

Cathayerne har ingen skrift. Hver gang et dikt eller en sang fremføres, er det for første gang. De tegner vakre bilder på sandstranden som snart fjernes av havet. Vakre treskupturer spikkes og kastes så på bålet som brensel. Det som finnes av muntlige overleveringer, gis en ny språkdrakt hver gang de fremføres.

Det viser seg snart at besetningen finner cathayernes kultur skremmende, sløvende og farlig. Datamaskinen ombord deler ikke denne oppfatningen. Gaia spør maskinen: «Hvor ville menneskene vært med en slik innstilling?» Maskinen: «Stenalderen. Gaia: «Akkurat. Og hvem ønsker det?» Maskinen: «Det er et spørsmål jeg ikke er programmert for.»

Etter at besetningen har vært på Cathay en lengre tid har de ikke klart å finne frem til en tilfredsstillende forklaring på hvor mannskapet på Vasco Da Gama har blitt av. Besetningen fremholder at de antagelig har blitt «smittet» av befolkningen på Cathay og rett og slett har blitt cathayere. Maskinen finner ikke denne forklaringen god nok og nedlegger veto når besetningen ønsker å dra fra planeten, noe den har rett til i henhold til skipsvedtektene. 

Mannskapet og maskinen sender sin rapport til Hovedkontroll Jord, den avsluttes med at kommandøren ombord, Jason, ber Hovedkontroll Jord om tillatelse til å forlate Cathay. Besetningen går deretter i dvale for å avvente svaret fra Hovedkontroll Jord.

 Tema 
I dette stykket brukes et klassisk fortellergrep: ved å innføre en totalt fremmed tenkemåte tvinges leseren til å reflektere over sin egen verdensanskuelse. Besetningen på Marco Polo blir provosert og skremt av cathayernes kultur. De tenker uvegerlig på hvordan jorden ville ha vært hvis vi hadde vært på samme måte. Man kunne kanskje mistenke Bing & Bringsværd for å falle for fristelsen til å bruke klisjeen om den edle villmann her. Cathayernes samfunn er uten stress, uten krig; det finnes ingen åpenbar nød og alle er mette. Menneskenes høyteknologiske samfunn kan ikke tilby en slik ro og sikkerhet som cathayerne har. Imidlertid går ikke Bing & Bringsværd i den fellen det ville være å glorifisere det enkle og primitive og sette det opp mot det moderne kjas og mas. Det er verdt å merke seg at navnet Cathay er det gamle riket den historiske Marco Polo gikk i tjeneste for. Kanskje besetningen har rett; at man kan bli smittet av letargi og bekymringsløshet og at dette på ingen måte er gode egenskaper? 

Ellers er det kanskje verdt å merke seg at den virkelige Vasco Da Gama døde i utlendighet?

 I rollene 
 Jan Hårstad … Jason
 Lars Andreas Larssen … Akeron
 Eli Anne Linnestad … Gaia
 Lise Fjeldstad … Skipets datamaskin
 Bjørn Skagestad  … Cathayere
 Elisabeth Riseng … Cathayere

 Produksjon 
 Gunnar Sønstevold, musikk
 Aasmund Flo, regi
 Paul Skoe, instruksjon

 Se også 
 Rutine for Nemesis
 Rutine for Terra Nova
 Blindpassasjer
 Av støv er du kommet
 Prosjekt Dracos

Referanser


Kategori:Stjerneskipet Marco Polo
Kategori:Hørespill på NRK Radio
Kategori:Verk fra 1978
Kategori:Norske hørespill fra 1970-årene
Kategori:Norske hørespill